CELEX: 
Language: sl
Date: 2017-06-23 00:00:00
Title: DELEGIRANA UREDBA KOMISIJE (EU) …/… o spremembi Delegirane uredbe Komisije (EU) 2015/242 o določitvi podrobnih pravil o delovanju svetovalnih svetov v okviru skupne ribiške politike

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Skupna ribiška politika (SRP) določa ustanovitev organizacij zainteresiranih strani, imenovanih svetovalni sveti, katerih glavna naloga je svetovati Komisiji in zadevnim državam članicam glede zadev v zvezi z upravljanjem ribištva ter družbeno-gospodarskimi in ohranitvenimi vidiki ribištva ter akvakulture na svojem območju ali področju pristojnosti. 
            
            
               Uredba (EU) št. 1380/2013 Evropskega parlamenta in Sveta
                  1
                vsebuje pravila o nalogah, sestavi, delovanju in financiranju svetovalnih svetov ter pooblašča Komisijo, da sprejme delegirane akte, ki določajo podrobna pravila o delovanju svetovalnih svetov. 
            
            
               Delegirana uredba Komisije (EU) 2015/242 z dne 9. oktobra 2014 določa podrobna pravila o delovanju svetovalnih svetov v okviru skupne ribiške politike ter zlasti njihovo sestavo in organizacijo.
            
            
               2.POSVETOVANJA PRED SPREJETJEM AKTA
            
            
               Ta delegirani akt spreminja določbo o opredelitvi glavnih dveh kategorij zainteresiranih strani, ki sta v skladu s členom 45(1) Uredbe št. 1380/2013 zastopani v svetovalnem svetu (sektor ribištva/akvakulture na eni strani in civilna družba na drugi strani), in določbo o imenovanju izvršnega odbora svetovalnih svetov iz Delegirane uredbe Komisije (EU) 2015/242, ki dopolnjujeta nebistvene elemente Uredbe št. 1380/2013. 
            
            
               Na posvetovanjih pred sprejetjem tega delegiranega akta so zaradi njegove vsebine sodelovali predvsem svetovalni sveti. O tej temi se je temeljito razpravljalo na koordinacijskem sestanku svetovalnih svetov, ki ga je organizirala Komisija in na katerem je sodelovalo vseh deset svetovalnih svetov, ki so dejansko delovali 5. decembra 2016; poleg tega so potekale neformalne izmenjave med službami Komisije in sekretariati svetovalnih svetov. Po koordinacijskem sestanku svetovalnih svetov je več svetovalnih svetov predložilo svoje mnenje v pisni obliki oziroma so to storili nekateri izmed njihovih članov.
            
            
               Osnutek je bil predstavljen 15. decembra 2016 v okviru strokovne skupine za ribištvo in akvakulturo, udeležili pa so se ga nacionalni strokovnjaki ter predstavniki Evropskega parlamenta in Sveta.        
            
            
               3.PRAVNI ELEMENTI DELEGIRANEGA AKTA
            
            
               Delegirana uredba Komisije (EU) 2015/242 z dne 9. oktobra 2014 določa podrobna pravila o delovanju svetovalnih svetov v okviru skupne ribiške politike ter zlasti njihovo sestavo in organizacijo. Ko bo ta delegirani akt začel veljati, bosta člen 2 ter člen 4(2) in (3) Delegirane uredbe Komisije (EU) 2015/242 z dne 9. oktobra 2014 spremenjena. Cilj tega delegiranega akta je prispevati k nemotenemu delovanju svetovalnih svetov. 
            
            
               DELEGIRANA UREDBA KOMISIJE (EU) …/…
            
            
               z dne 23.6.2017
            
            
               o spremembi Delegirane uredbe Komisije (EU) 2015/242 o določitvi podrobnih pravil o delovanju svetovalnih svetov v okviru skupne ribiške politike
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES
                  2
                in zlasti člena 45(4) Uredbe;
            
            
               ob upoštevanju naslednjega:
            
            
               (1)Člen 43 Uredbe (EU) št. 1380/2013 določa ustanovitev svetovalnih svetov za spodbujanje uravnotežene zastopanosti vseh zainteresiranih strani na področju ribištva in akvakulture ter prispevanje k ciljem skupne ribiške politike.
            
         
         
            
               (2)Komisija je v skladu s členom 45(4) Uredbe (EU) št. 1380/2013 sprejela Delegirano uredbo Komisije (EU) 2015/242
                  3
                o določitvi podrobnih pravil o delovanju svetovalnih svetov v okviru skupne ribiške politike.
            
            
               (3)V členu 2 Delegirane uredbe (EU) 2015/242 sta med drugimi opredeljena izraza „sektorske organizacije“ in „druge interesne skupine“, ki se nanašata na kategoriji zainteresiranih strani, ki so na podlagi člena 45(1) Uredbe št. 1380/2013 zastopane v svetovalnih svetih. 
            
            
               (4)Da bi se izognili morebitnim težavam z razlaganjem, je treba opredelitev izraza „sektorske organizacije“ bolje uskladiti z besedilom člena 45(1) Uredbe št. 1380/2013.
            
            
               (5)Glede na to, da morda obstajajo mešane organizacije, ki zastopajo tako ribiški sektor kot druge interesne skupine, je treba navesti, da generalna skupščina odloči o razvrstitvi članov svetovalnih svetov v eno od kategorij iz člena 45(1) Uredbe št. 1380/2013. 
            
            
               (6)Člen 4 Delegirane uredbe (EU) 2015/242 določa sestavo in organizacijo svetovalnih svetov, še posebej imenovanje izvršnega odbora s strani generalne skupščine. 
            
            
               (7)Glede na sestavo svetovalnih svetov, kot je določena v točki 2(a) Priloge III k Uredbi (EU) št. 1380/2013, v kateri je 60 % sedežev v generalni skupščini in izvršnem odboru namenjenih sektorskim organizacijam, 40 % pa drugim interesnim skupinam, je treba obema kategorijama dodeliti pravico, da samostojno odločita o svojih predstavnikih v izvršnem odboru, s čimer se bo zagotovila uravnotežena zastopanost vseh zainteresiranih strani v svetovalnih svetih –
            
            
               SPREJELA NASLEDNJO UREDBO:
            
            
               Člen 1
            
            
            
               Delegirana uredba 2015/242 se spremeni:
            
            
            
               (1)odstavek 2 člena 2 se nadomesti z naslednjim:
            
            
               „2. „sektorske organizacije“ pomenijo organizacije, ki zastopajo gospodarske subjekte v sektorju ribištva (vključno z zaposlenimi ribiči) in po potrebi akvakulture, ter predstavnike sektorjev predelave in trženja;“
            
            
            
               (2)člen 4 se spremeni:
            
            
               (a) v odstavku 2 se doda naslednja točka (c):
            
            
               „(c) odloči o razvrstitvi članov svetovalnih svetov v kategoriji „sektorske organizacije“ in „druge interesne skupine“. Odločitev temelji na objektivnih in preverljivih merilih, kot so predložitev statutov, seznam članov in narava dejavnosti zadevnih organizacij.“;
            
            
            
               (b)odstavek 3 se nadomesti z naslednjim:
            
            
               „3. Na podlagi imenovanj sektorskih organizacij in drugih interesnih skupin za sedeže, ki so jim namenjeni, generalna skupščina imenuje izvršni odbor z največ 25 člani. Po posvetovanju s Komisijo se generalna skupščina lahko odloči za imenovanje izvršnega odbora z največ 30 člani, da bi tako zagotovila ustrezno zastopanost malega priobalnega ribolova.“. 
            
         
         
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 23.6.2017
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).
               
               
                  
                     (2)
                  UL L 354, 28.12.2013, str. 22.
               
               
                  
                     (3)
                  Delegirana uredba Komisije (EU) 2015/242 z dne 9. oktobra 2014 o določitvi podrobnih pravil o delovanju svetovalnih svetov v okviru skupne ribiške politike (UL L 41, 17.2.2015, str. 1).